3.5.2023
SL
Uradni list Evropske unije
C 156/29
Talne razmere v županiji Szabolcs-Szatmár-Bereg so odlične za pridelavo jabolk.
Talne in topografsko-podnebne razmere na naravnih geografskih območjih županije Szabolcs-Szatmár-Bereg so omogočile, da se jabolka in druge vrste sadja, ki so domorodne v zmernih podnebjih, v županiji gojijo na ekonomsko vzdržen način (Pethő, 2005).
Županija Szabolcs-Szatmár-Bereg ima drugo največjo naplavinsko ravnico na Madžarskem, ki se dviga 20 do 50 metrov visoko nad poplavno ravnico Transtisza.
Vsebnost humusa – približno 2 % – in visoka vsebnost kalcija v černozjomskih tleh, ki so se razvila na peščenih puhličastih tleh na ravnih delih naplavinske ravnice, skupaj z lahkimi meljastimi tlemi, ki jih odlagajo pritoki reke Tise, sta ugodni za sajenje jablan.
Število ur sonca je med 1 950 in 2 050, kar je približno 300–400 ur več kot v državah zahodno in severno od Madžarske.
Podnebne razmere v županiji so zato ugodne za pridelavo jabolk.
Poleg sonca na podnebje vplivajo tudi oceanske, celinske in sredozemske zračne mase.
Zato občasno prevladujejo vplivi oceanskega, občasno pa celinskega podnebja.
Rastna doba se v županiji Szabolcs-Szatmár-Bereg začne 6–8 dni pozneje kot v drugih županijah na Madžarskem.
Poletja so zmerno topla, s povprečno julijsko temperaturo 20–23 °C. V jesenskih mesecih je povprečna dnevna temperatura zaradi večjega nočnega sevanja za 1–2 °C nižja kot v drugih delih države, kar upočasni proces zorenja.
Inherentna kakovost in užitna vrednost jabolk „Szabolcsi alma“ sta odvisni predvsem od okoljskih dejavnikov med zorenjem: temperature, sončne svetlobe in jutranje vlage.
Relativna vlažnost zraka je v poletnih mesecih približno 75-odstotna.
Višja relativna vlažnost v septembru izjemno ugodno vpliva na obarvanost plodov in hitrost zorenja.
Jabolka „Szabolcsi alma“ tako zorijo počasnejše, plodovi pa dobijo več različnih hranil.
Posledično imajo jabolka „Szabolcsi alma“ visoko vsebnost sladkorja: vsaj 12 °Brix za gala, rdeči delišes in idared ter vsaj 13 °Brix za jonatan, jonagold, zlati delišes in pinovo, odvisno od sorte.
Visoka vsebnost sladkorja daje jabolkom „Szabolcsi alma“ sladko kiselkast značaj.
Septembra topli dnevi, visoka relativna vlažnost in nočna ohladitev ter zgodnja jutranja rosa pomembno prispevajo k intenzivni barvi jabolk „Szabolcsi alma“ ter k visoki vsebnosti kislin in razvoju arom, rezultat tega pa je njihov sladko kiselkasti okus.
Zaradi visoke vsebnosti kalcija v tleh ima tudi meso plodu višjo vsebnost kalcija, zato je meso jabolk „Szabolcsi alma“ hrustljavo, njegova čvrstost pa znaša najmanj 5,5 kg/cm2.
Pridelovalci v županiji Szabolcs-Szatmár-Bereg poleg idealnega območja za pridelavo izkoriščajo tudi strokovno znanje, ki temelji na večstoletnih izkušnjah in pozitivno vpliva na pridelek jabolk „Szabolcsi alma“.
Strokovno znanje o pridelavi jabolk „Szabolcsi alma“ se na opredeljenem geografskem območju prenaša iz roda v rod.
Ključnega pomena za lastnosti iz točke 3.2 je sodobno znanje pridelovalcev o sortah, uporabi certificiranega razmnoževalnega materiala in pridelavi jabolk.
Raziskovalno središče Újfehértó, ki deluje v okviru raziskovalnega inštituta za pridelavo sadja in okrasnih rastlin, pri tem že več kot 70 let pomaga z ohranjanjem sort, pridelavo certificiranega razmnoževalnega materiala in zagotavljanjem strokovnega svetovanja.
Raziskovalno središče se ukvarja z raziskavami območja pridelave jabolk „Szabolcsi alma“, registracijo sadnega drevja, gojenjem in fiziološkim preučevanjem sort jabolk ter razvojem metod certificiranja sort.
Pridelava sadja ima v županiji Szabolcs-Szatmár-Bereg zaradi ugodnih talnih in podnebnih razmer večstoletno tradicijo.
O tem pričajo dela slavnega otomanskega popotnika Evliye Çelebija, ki je v svojih knjigah, v katerih opisuje potovanja po Madžarski med letoma 1660 in 1666, pisal o obilju sadovnjakov v Szabolcsu, bogastvu pridelovalcev in izredno okusnem sadju.
Opisuje tudi, da so na tem območju pridelovali tako veliko sadja, da je zagotavljalo dovolj hrane za osmanske zavojevalske vojske.
Po drugi svetovni vojni so začeli izvajati obsežen program zasaditve, v okviru katerega je bilo v županiji SzabolcsSzatmár-Bereg ustvarjenih skoraj 50 % vseh nasadov jabolk v državi, ki predstavljajo več kot polovico nacionalnega pridelka.